Existujú štyri možnosti politiky. Stanovujú sa ďalej v zarážkach.

·Možnosť 0 – Žiadna zmena: Základný scenár znamená nevykonávať žiadne zmeny. Výberom tejto možnosti by sa zabezpečil zvyčajný vývoj normalizačného procesu bez osobitného zamerania na riziká vyplývajúce zo vznikajúcich technológií, ako aj osobitného zamerania na oblasti zlepšenia v rámci tradičných technológií. Táto základná možnosť by obsahovala aj revíziu sprievodcu uplatňovaním smernice o strojových zariadeniach (ďalej len „sprievodca“) na základe bežného procesu (diskusií medzi zainteresovanými stranami a rozhodovania výlučne na základe konsenzu).

·Možnosť 1 – Samoregulácia subjektov odvetvia a zmeny sprievodcu: Výberom tejto možnosti by sa súčasná smernica o strojových zariadeniach ponechala bez zmeny. Namiesto toho by sa do sprievodcu zaviedli objasnenia, pričom by prebiehali snahy o: i) dosiahnutie konsenzu na rozsahu pôsobnosti a vymedzení pojmov; ii) zníženie objemu tlačenej dokumentácie; iii) objasnenia existujúcich vysokorizikových strojových zariadení; iv) dosiahnutie lepšej súdržnosti s inými právnymi predpismi o bezpečnosti výrobkov v rámci nového legislatívneho rámca a v) zabezpečenie zmiernenia rozdielnych výkladov v jednotlivých členských štátoch. V rámci posledného bodu by do tejto možnosti patrili aj osobitné stretnutia skupiny odborníkov na strojové zariadenia. Nové riziká vyplývajúce zo vznikajúcich technológií (ako aj niektoré riziká vyplývajúce z tradičných technológií) by sa riešili vydaním novej normalizačnej žiadosti Komisie v rámci súčasného právneho predpisu.

·Možnosť 2 – Minimalizácia zaťaženia: Táto možnosť by bola zameraná na objasnenie právneho predpisu a rozsahu jeho pôsobnosti, ako aj na jeho zjednodušenie. S týmto cieľom by sa výberom tejto možnosti dosiahla lepšia právna zrozumiteľnosť rozsahu pôsobnosti a vymedzenia pojmov súčasnej smernice o strojových zariadeniach. Takisto by sa uskutočnili zmeny s cieľom zabezpečiť jej zjednodušenie, a to tieto: i) do právneho predpisu by sa zaviedlo povolenie vydávať príručky s pokynmi na používanie v digitálnom formáte; ii) smernica o strojových zariadeniach by sa zosúladila s novým legislatívnym rámcom a iii) zmenou smernice o strojových zariadeniach na nariadenie by sa zabránilo rozdielnym výkladom. Súčasťou zmien súčasného aktu by bolo aj splnomocnenie Komisie na preskúmanie budúceho zoznamu vysokorizikových strojov podľa určitých kritérií. Všetky tieto zmeny by sa však vykonali bez úprav bezpečnostných požiadaviek na výrobky. Preto by sa nezmenili ani povinnosti výrobcov v oblasti navrhovania a výroby strojových zariadení. Tieto kroky by sa doplnili o vydanie novej normalizačnej žiadosti Komisie v rámci súčasných bezpečnostných požiadaviek právneho predpisu.

·Možnosť 3 – Minimalizácia zaťaženia a posilnená bezpečnosť: Ide o najambicióznejšiu možnosť zameranú na dosiahnutie lepšej bezpečnosti pri zaisťovaní čo najväčšieho zmiernenia zaťaženia. S týmto cieľom by sa výberom tejto možnosti dosiahla lepšia právna zrozumiteľnosť rozsahu pôsobnosti a vymedzenia pojmov súčasného aktu. Takisto by sa uskutočnili zmeny s cieľom zabezpečiť jeho zjednodušenie, a to tieto: i) povolila by sa digitálna dokumentácia; ii) smernica o strojových zariadeniach by sa zosúladila s novým legislatívnym rámcom a iii) zmenou smernice o strojových zariadeniach na nariadenie by sa zabránilo rozdielnym výkladom. Súčasťou tejto možnosti by bolo aj splnomocnenie Komisie na preskúmanie súčasného zoznamu strojov predstavujúcich vysoké riziko, a to tak, aby sa prihliadlo na nový vývoj na trhu v tejto oblasti, odstránenie možnosti vnútornej kontroly posudzovania zhody vysokorizikových strojov a vykonanie prvej úpravy zoznamu vysokorizikových strojov. Okrem toho by sa upravili aj bezpečnostné požiadavky prílohy I, ktoré musia výrobcovia spĺňať pri navrhovaní a výrobe strojových zariadení, čím by sa riešili riziká vyplývajúce zo vznikajúcich technológií, ako aj špecifické riziká vyplývajúce z tradičných technológií. Tieto kroky by sa doplnili o vydanie novej normalizačnej žiadosti Komisie, pri ktorej by sa prihliadlo na všetky nové a/alebo revidované bezpečnostné požiadavky právneho predpisu.

Uprednostňovanou možnosťou politiky je možnosť 3. Touto možnosťou politiky sa najúčinnejšie a najefektívnejšie riešia všetky identifikované problémy, a to tým, že sa navrhuje revidovaná smernica o strojových zariadeniach, ktorá nie je vhodná na daný účel len v súčasnosti, ale aj v ďalších rokoch. Takisto sa ňou zabezpečuje súdržnosť s existujúcimi právnymi predpismi o bezpečnosti výrobkov, budúcim nariadením o umelej inteligencii a aktom o kybernetickej bezpečnosti.

V uprednostňovanej možnosti sa pridávajú nové požiadavky a objasňujú existujúce: i) cielene a primerane a ii) len vtedy, ak je to potrebné. Tieto nové požiadavky a objasnenia sa často uplatňujú iba na určité typy strojových zariadení. Uprednostňovanou možnosťou sa do súčasnej smernice o strojových zariadeniach zavádza právna zrozumiteľnosť jej rozsahu pôsobnosti, vymedzenia pojmov a požiadaviek, a to aj tých, ktoré sa týkajú rizík vyplývajúcich zo vznikajúcich technológií. Uprednostňovaná možnosť bude užitočná aj pri náležitom stimulovaní normalizačných činností, ktorými sa posilní bezpečnosť a zaistí vyššia úroveň dôvery a konkurencieschopnosti subjektov odvetvia na trhu (vrátane digitálneho trhu). Okrem toho sa v rámci uprednostňovanej možnosti: i) Komisia splnomocňuje na úpravu súčasného zoznamu strojov predstavujúcich vysoké riziko na základe nového vývoja na trhu v tejto oblasti; ii) odstraňuje možnosť vnútornej kontroly posudzovania zhody vysokorizikových strojov a iii) reviduje zoznam vysokorizikových strojov s cieľom dosiahnuť plnú súdržnosť s novým nariadením o umelej inteligencii. V jej rámci sa navrhuje opatrenie na zmiernenie zaťaženia, po ktorom intenzívne volali subjekty odvetvia a ktorým sa v súlade s digitálnou politikou Komisie umožňuje poskytovanie digitálnej dokumentácie (a zároveň sa koncovým používateľom umožňuje požiadať pri nákupe aj o bezplatnú tlačenú verziu príručky s pokynmi na používanie). Napokon sa revidovaná smernica o strojových zariadeniach zosúladí s novým legislatívnym rámcom a stane sa nariadením, čím nadobudne súdržnosť a právnu istotu. Na účely zabezpečenia proporcionality sa táto možnosť politiky dopĺňa o: i) novú normalizačnú žiadosť, ktorú má vydať Komisia; a ii) sprievodcu obsahujúceho podrobné objasnenia.